Un rucsac abandonat pe bulevardul Kiseleff în apropierea Ambasadei Rusiei din București a pus în alertă autorițile din Capitală, însă ulterior alerta s-a dovedit a fi falsă.
UPDATE Autoritățile au concluzionat că alerta a fost falsă, iar geanta aparținea unei femei, relatează Digi24. Specialiștii au verificat inițial rucsacul cu robotul.
Un rucsac a fost abandonat pe trotuar, duminică, pe bulevardul Kiseleff, numărul 6, unde este sediul Ambasadei Rusiei în România, incidentul fiind semnalat printr-un apel la 112, relatează News.ro.
Potrivit protocolului prevăzut în astfel de situații, pirotehniștii au fost solicitați să intervină la fața locului, pentru verificarea obiectului.
În perimetrul cuprins între Arcul de Triumf și Ambasada Rusiei, traficul a fost restricționat, iar oamenii au fost rugați să nu se apropie, relatează Libertatea.
Nu este primul astfel de incident.
Anul trecut în februarie, echipele pirotehnice s-au deplasat la Ambasada Rusiei după ce un plic suspect a fost ridicat de la Ambasada Rusiei la București, însă SRI a comunicat după cercetări că nu s-a depistat conținut de material pirotehnic.